b"\n_START_ARTICLE_\nSydkorsordenen\n_START_PARAGRAPH_\nSydkorsordenen (portugisisk: Ordem Nacional do Cruzeiro do Sul) er en brasiliansk fortjenstorden. Den ble opprinnelig innstiftet i 1822, da Brasil var et monarki, suspendert ved overgangen til republikk i 1891 og gjenopprettet i 1932. Ordenen tildeles utelukkende utlendinger.\n_START_SECTION_\nBakgrunn\n_START_PARAGRAPH_\nOrdenen ble innstiftet av keiser Pedro I av Brasil p\xc3\xa5 hans kroningsdag 1. desember 1822. Opprinnelig bar ordenen tittelen Den keiserlige sydkorsorden (A Ordem Imperial do Cruzeiro) Ordenen ble suspendert i 1891, etter at Brasil to \xc3\xa5r tidligere gikk over til \xc3\xa5 bli republikk. Den ble gjenopptatt av president Get\xc3\xbalio Vargas i 1932._NEWLINE_Ordenens navn viser til Brasils geografiske beliggenhet og til at de f\xc3\xb8rste europeiske utforskerne ga landet navnet Det hellige kors' land (Terra de Santa Cruz)._NEWLINE_Republikkens president er ordenens stormester og leder ordensr\xc3\xa5det. Utenriksministeren er ordenskansler. Ordenens kanselli er plassert i utenriksdepartementets seremoniavdeling.\n_START_SECTION_\nInsignier\n_START_PARAGRAPH_\nOrdenstegnet for Sydkorsordenen best\xc3\xa5r av en femtagget hvitemaljert stjerne med tagger utformet som malteserkors. Taggene har gullkuler i endene. Stjernen er lagt p\xc3\xa5 en krans av kaffegrener og hveteaks. Midtmedaljongen er himmelbl\xc3\xa5 og b\xc3\xa6rer som motiv stjernebildet Sydkorset i hvit emalje. Konstellasjonen Sydkorset er et brasiliansk nasjonalsymbol, som blant annet er det sentrale motiv i landets riksv\xc3\xa5pen. Medaljongen er omgitt av en m\xc3\xb8rk bl\xc3\xa5 bord som b\xc3\xa6rer omskriften \xc2\xabBENEMERENTIUM PRAEMIUM\xc2\xbb (bel\xc3\xb8nning for de fortjente). Reversen har en medaljong med et kvinnehode, en personifikasjon av republikken. Borden b\xc3\xa6rer landets offisielle navn som innskrift. Siden 1971 er det \xc2\xabREP\xc3\x9aBLICA FEDERATIVA DO BRASIL\xc2\xbb. F\xc3\xb8r dette l\xc3\xb8d innskriften \xc2\xabREP\xc3\x9aBLICA FEDERATIVA DOS ESTADOS UNIDOS DO BRASIL\xc2\xbb._NEWLINE_Ordenstegnet er opphengt i b\xc3\xa5ndet i et ledd utformet som en krans. Ordenstegnet er likt for de forskjellige gradene, men er opphengt i b\xc3\xa5nd av ulik utforming. Ordensb\xc3\xa5ndet er himmelbl\xc3\xa5tt._NEWLINE_Ordensstjernen er basert p\xc3\xa5 ordenstegnet uten kransen og har gullstr\xc3\xa5ler i vinklene mellom stjernens armer._NEWLINE_I keisertiden bar ordenstegnet en brasiliansk keiserlig krone \xc3\xb8verst. Midtmedaljongen hadde da et opprett latinsk kors best\xc3\xa5ende av hvite stjerner. Reversen bar keiserens portrett._NEWLINE_En kort periode, fra 1889 til 1891, ble ordenen utdelt under den nydannede republikken. Ordenstegnene ble da utstyrt med en femtagget, r\xc3\xb8d stjerne i kransen over selve ordenstegnet.\n_START_SECTION_\nTildeling\n_START_PARAGRAPH_\nDen keiserlige Sydkorsordenen ble tildelt brasilianske borgere s\xc3\xa5 vel som utlendinger. Dette ble endret da ordenen ble gjenopprettet i 1932 og Sydkorsordenen tildeles deretter bare utenlandske borgere. Ordenen tildeles for fortjenstfull innsats for Brasil og benyttes s\xc3\xa6rlig i diplomatisk sammenheng. B\xc3\xa5de sivile og milit\xc3\xa6re kan motta ordenen._NEWLINE_Ordenens grader tildeles etter bestemte regler om hvilke grupper som kan tildeles hvilken grad basert p\xc3\xa5 rang og status. Storkjede, ordenens h\xc3\xb8yeste grad, tildeles utelukkende fremmede lands statsoverhoder og dette bare i s\xc3\xa6rlige tilfeller._NEWLINE_Storkors kan tildeles statsoverhoder, regjeringssjefer, medlemmer av regjerende kongehus, personer som innehar ledende posisjoner i statlige institusjoner, ambassad\xc3\xb8rer og de h\xc3\xb8yeste milit\xc3\xa6roffiserer._NEWLINE_Graden storoffiser kan tildeles diplomater, politikere, statstjenestemenn og offiserer som rangerer et trinn lavere._NEWLINE_Kommand\xc3\xb8rgraden kan tildeles bedriftsledere, parlamentsmedlemmer, diplomater og offiserer, ledere i vitenskaps- og litteraturakademier, samt professorer._NEWLINE_Til offiserer kan utnevnes f\xc3\xb8rstesekret\xc3\xa6rer ved ambassader, offiserer som ikke er admiraler eller generaler, statstjenestemenn, medlemmer av vitenskapelige, litter\xc3\xa6re eller n\xc3\xa6ringslivsorganisasjoner, universitetsprofessorer og tilsvarende._NEWLINE_Riddergraden kan tildeles andre og tredjesekret\xc3\xa6rer ved ambassader, konsuler, attach\xc3\xa9er, milit\xc3\xa6roffiserer, gymnasl\xc3\xa6rere, kunstnere, idrettsfolk og personer av tilsvarende rang.\n_START_SECTION_\nNorske innehavere\n_START_PARAGRAPH_\nKong Harald V er innehaver av storkors med kjede av Sydkorsordenen. Det var ogs\xc3\xa5 kong Haakon VII og kong Olav V. Dronning Sonja, kronprins Haakon, og kronprinsesse Mette-Marit har alle blitt tildelt storkors. Ogs\xc3\xa5 prinsesse Ragnhild var innehaver av storkors."